Document ID: 31982R0563

*****
ΚΑΝΟΝΙΣΜΟΣ (ΕΟΚ) αριθ. 563/82 ΤΗΣ ΕΠΙΤΡΟΠΗΣ
της 10ης Μαρτίου 1982
περί λεπτομερειών εφαρμογής του κανονισμού (ΕΟΚ) αριθ. 1208/81 για τη διαπίστωση των τιμών αγοράς των χονδρών βοοειδών σύμφωνα με την κοινοτική κλίμακα κατατάξεως σφαγίων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος,
τον κανονισμό (ΕΟΚ) αριθ. 1208/81 του Συμβουλίου της 28ης Απριλίου 1981 περί θεσπίσεως κοινοτικής κλίμακος κατατάξεως σφαγίων των χονδρών βοοειδών (2), και ιδίως το άρθρο 2 παράγραφος 2 τελευταίο εδάφιο, το άρθρο 3 παράγραφος 1, το άρθρο 4 παράγραφος 3 δεύτερο εδάφιο,
Εκτιμώντας:
ότι για τη διαπίστωση των τιμών της αγοράς του βοείου κρέατος ο κανονισμός (ΕΟΚ) αριθ. 1208/81 προβλέπει την προοδευτική εφαρμογή συστήματος κατατάξεως των σφαγίων στο εσωτερικό της Κοινότητος·
ότι, για τη διάθεση συγκριτικών τιμών στην Κοινότητα, πρέπει να γίνει αναφορά για τη διαπίστωση των τιμών της αγοράς των σφαγίων των χονδρών βοοειδών, σε καθορισμένο στάδιο εμπορίας, και να καθορισθούν οι αναγκαίες διορθώσεις για να γίνει η μετάβαση από τις παρουσιάσεις στις οποίες προσφέρονται τα κρέατα σε ορισμένα Κράτη μέλη στην κοινοτική παρουσίαση αναφοράς ·
ότι για να διασφαλισθεί η ομοιόμορφη κατάταξη των σφαγίων χονδρών βοοειδών στην Κοινότητα, πρέπει να προσδιορισθούν ορισμένοι όροι εφαρμογής της κατατάξεως των σφαγίων χονδρών βοοειδών, και ιδίως το κριτήριο που επιτρέπει τη διάκριση των κατηγοριών των μη ευνουχισμένων αρσενικών ζώων μεταξύ τους·
ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που ετέθη από τον πρόεδρό της
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ως τιμή αγοράς, η οποία διαπιστώνεται σύμφωνα με την κοινοτική κλίμακα κατατάξεως σφαγίων των χονδρών βοοειδών και αναφέρεται στο άρθρο 6 εδάφιο τρίτο και τέταρτο του κανονισμού (ΕΟΚ) αριθ. 1208/81, εννοείται η τιμή, απαλλαγμένη όλων των φόρων, που καταβάλλεται, κατά την είσοδο στο σφαγείο, στον προμηθευτή του ζώου. Η τιμή αυτή είναι εκφρασμένη ανά 100 χιλιόγραμμα σφαγίου χονδρών βοοειδών σύμφωνα με την παρουσίαση αναφοράς, που μνημονεύεται στο άρθρο 2 παράγραφος 2 του ιδίου κανονισμού, ζυγισμένα και ταξινομημένα στο άγκιστρο του σφαγείου.
2. Το βάρος που πρέπει να λαμβάνεται υπόψη είναι αυτό του σφαγίου αφού ψυχθεί ή του σφαγίου ενώ είναι ακόμη θερμό, αμέσως μετά τη σφαγή μειωμένο κατά 2 %.
3. Σε περίπτωση που η παρουσίαση του ζυγισμένου και ταξινομημένου στο άγκιστρο σφαγίου διαφέρει της παρουσιάσεως αναφοράς, το βάρος του προσαρμόζεται χρησιμοποιώντας τις διορθώσεις που ορίζονται στο παράρτημα. Σε μια τέτοια περίπτωση, συνεπώς, η τιμή για 100 χιλιόγραμμα σφαγίου προσαρμόζεται.
Άρθρο 2
Για την εφαρμογή του άρθρου 3 παράγραφος 1 του κανονισμού (ΕΟΚ) αριθ. 1208/81, η διάκριση μεταξύ των σφαγίων των νεαρών μη ευνουχισμένων αρρένων ζώων ηλικίας μικρότερης των δύο ετών και των υπολοίπων σφαγίων μη ευνουχισμένων αρρένων ζώων, γίνεται βάσει του βαθμού οστεοποιήσεως των ακανθωδών αποφύσεων των οσφυϊκών σπονδύλων.
Για τα σφάγια των νεαρών μη ευνουχισμένων αρρένων ζώων ηλικίας μικρότερης των δύο ετών, οι χονδροειδείς απολήξεις των ακανθωδών αποφύσεων των 9 εμπροσθίων ραχιαίων σπονδύλων δεν πρέπει να εμφανίζουν αρχή οστεοποιήσεως.
Άρθρο 3
Η αφαίρεση που αναφέρεται στο άρθρο 4 παράγραφος 3 του κανονισμού (ΕΟΚ) αριθ. 1208/81, περιλαμβάνει αποκλειστικά την μερική αφαίρεση των εξωτερικών λιπών:
Π στο ύψος του κιλότου, του κόντρα και των μπριζολών,
- στο ύψος του εμπροσθίου τμήματος του στήθους (χώρα του στέρνου), γύρω από την περιοχή του περίνεου και της ουράς,
- στο ύψος του τράνς (μύς εσωτερικής κεντρικής χώρας του μηρού).
Άρθρο 4
Ο παρών κανονισμός αρχίζει να ισχύει από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 10 Μαρτίου 1982.

Labels: 2
17
7
3
6